CELEX: 32021R1350
Language: el
Date: 2021-05-06 00:00:00
Title: Κατ’ εξουσιοδότηση κανονισμός (ΕΕ) 2021/1350 της Επιτροπής της 6ης Μαΐου 2021 για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που προσδιορίζουν τις απαιτήσεις για τη διασφάλιση επαρκώς άρτιων ρυθμίσεων διακυβέρνησης του διαχειριστή (Κείμενο που παρουσιάζει ενδιαφέρον για τον ΕΟΧ)

13.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 291/9
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1350 ΤΗΣ ΕΠΙΤΡΟΠΗΣ
         της 6ης Μαΐου 2021
         για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που προσδιορίζουν τις απαιτήσεις για τη διασφάλιση επαρκώς άρτιων ρυθμίσεων διακυβέρνησης του διαχειριστή
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 4 παράγραφος 9,
         Εκτιμώντας τα ακόλουθα:
         
                     (1)
                  
                  
                     Προκειμένου οι ρυθμίσεις διακυβέρνησης των διαχειριστών δεικτών αναφοράς να είναι άρτιες, θα πρέπει να προβλέπουν οργανωτική διάρθρωση η οποία καθορίζει, με σαφή και τεκμηριωμένο τρόπο, διαδικασίες για τη λήψη αποφάσεων από τη διοίκηση, εσωτερικούς διαύλους αναφοράς και την ανάθεση των καθηκόντων και των αρμοδιοτήτων των προσώπων που εμπλέκονται στην παροχή ενός δείκτη αναφοράς.
                  
               
                     (2)
                  
                  
                     Οι άρτιες ρυθμίσεις διακυβέρνησης θα πρέπει να καθιστούν δυνατό τον εντοπισμό και τη διαχείριση πιθανών συγκρούσεων συμφερόντων που ενδέχεται να προκύψουν στο πλαίσιο της οργανωτικής διάρθρωσης των διαχειριστών δεικτών αναφοράς. Επομένως, οι ρυθμίσεις διακυβέρνησης των διαχειριστών δεικτών αναφοράς θα πρέπει ειδικότερα να καθορίζουν τη διάρθρωση του διοικητικού οργάνου, καθώς και τους ρόλους και τις αρμοδιότητές του.
                  
               
                     (3)
                  
                  
                     Η περίσταση που ενδέχεται να συνεπάγεται σύγκρουση συμφερόντων δεν αποκλείει αυτομάτως το πρόσωπο που εμπλέκεται στην εν λόγω σύγκρουση συμφερόντων από τη συμμετοχή του στην παροχή ενός δείκτη αναφοράς. Ωστόσο, οι διαχειριστές δεικτών αναφοράς θα πρέπει να εντοπίζουν όλες τις περιστάσεις που ενδέχεται να συνεπάγονται δυνητική ή πραγματική σύγκρουση συμφερόντων, να τις αξιολογούν και να αποφασίζουν, κατά περίπτωση, τη λήψη μέτρων για τον περιορισμό τους.
                  
               
                     (4)
                  
                  
                     Οι διαχειριστές δεικτών αναφοράς που αποτελούν μέρος ομίλου θα πρέπει να αξιολογούν δεόντως τυχόν επιπτώσεις της διάρθρωσης του ομίλου στις δικές τους ρυθμίσεις διακυβέρνησης. Στο πλαίσιο αυτής της αξιολόγησης, θα πρέπει να εξετάζεται αν οι επακόλουθες συγκρούσεις συμφερόντων ενδέχεται να διακυβεύσουν την ικανότητά τους να εκπληρώσουν τις κανονιστικές υποχρεώσεις τους. Θα πρέπει επίσης να αξιολογείται αν η ανεξαρτησία των διαχειριστών θα μπορούσε να τεθεί σε κίνδυνο από τη διάρθρωση του ομίλου ή από το γεγονός ότι ένα μέλος του διοικητικού οργάνου των διαχειριστών είναι επίσης μέλος του διοικητικού συμβουλίου άλλων οντοτήτων του ίδιου ομίλου. Οι εν λόγω διαχειριστές δεικτών αναφοράς θα πρέπει να θεσπίζουν ειδικές διαδικασίες για την αποτροπή και την αντιμετώπιση συγκρούσεων συμφερόντων που ενδέχεται να προκύψουν από την εν λόγω διάρθρωση του ομίλου.
                  
               
                     (5)
                  
                  
                     Οι διαχειριστές που λειτουργούν ως μέρος ομίλου θα πρέπει να είναι σε θέση να αναζητούν συνέργειες σε επίπεδο ομίλου. Ωστόσο, τα καθήκοντα που ανατίθενται εξωτερικά εντός του ομίλου θα πρέπει να συμμορφώνονται προς το άρθρο 10 του κανονισμού (ΕΕ) 2016/1011 και προς όλες τις άλλες σχετικές διατάξεις του εν λόγω κανονισμού.
                  
               
                     (6)
                  
                  
                     Σύμφωνα με την αρχή της αναλογικότητας, οι διαχειριστές μη σημαντικών δεικτών αναφοράς δεν θα πρέπει να υπόκεινται σε υπερβολική διοικητική επιβάρυνση. Ως εκ τούτου, όσον αφορά τους μη σημαντικούς δείκτες αναφοράς τους, οι εν λόγω διαχειριστές θα πρέπει να είναι σε θέση να επιλέξουν την εξαίρεσή τους από ορισμένες απαιτήσεις που σχετίζονται με την οργανωτική διάρθρωσή τους. Επιπλέον, όταν δικαιολογείται από τον χαρακτήρα, την κλίμακα και την πολυπλοκότητα των δραστηριοτήτων τους, την πιθανότητα να προκύψει σύγκρουση συμφερόντων μεταξύ της παροχής του δείκτη αναφοράς και οποιωνδήποτε άλλων δραστηριοτήτων του διαχειριστή, καθώς και από τον βαθμό διακριτικής ευχέρειας που ασκείται στο πλαίσιο της διαδικασίας παροχής του δείκτη αναφοράς, οι διαχειριστές ορισμένων δεικτών αναφοράς θα πρέπει να εξαιρούνται από την απαίτηση να προσδιορίζουν στις ρυθμίσεις διακυβέρνησής τους τη διαδικασία διορισμού του διοικητικού οργάνου.
                  
               
                     (7)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
                  
               
                     (8)
                  
                  
                     Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
                  
               
                     (9)
                  
                  
                     Προκειμένου να διασφαλιστεί η συνέπεια με την ημερομηνία εφαρμογής του άρθρου 5 του κανονισμού (EE) 2019/2175 του Ευρωπαϊκού Κοινοβουλίου και του Συμβουλίου (3), με το οποίο εισήχθη στον κανονισμό (ΕΕ) 2016/1011 το άρθρο 4 παράγραφος 9 του εν λόγω κανονισμού, ο παρών κανονισμός θα πρέπει να εφαρμοστεί από την 1η Ιανουαρίου 2022.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Διαδικασίες λήψης αποφάσεων, ανάθεση καθηκόντων και αρμοδιοτήτων και εσωτερικοί δίαυλοι αναφοράς
            
               1.   Οι ρυθμίσεις διακυβέρνησης των διαχειριστών δεικτών αναφοράς εγκρίνονται από το διοικητικό όργανο, εάν υπάρχει, και προσδιορίζουν με σαφή και άρτια τεκμηριωμένο τρόπο όλα τα ακόλουθα:
               
                           α)
                        
                        
                           τις διαδικασίες λήψης αποφάσεων από τη διοίκηση·
                        
                     
                           β)
                        
                        
                           το οργανόγραμμα του διαχειριστή του δείκτη αναφοράς, στο οποίο παρουσιάζεται ο τρόπος ανάθεσης καθηκόντων και αρμοδιοτήτων στα πρόσωπα που εμπλέκονται άμεσα στην παροχή ενός δείκτη αναφοράς·
                        
                     
                           γ)
                        
                        
                           τους εσωτερικούς διαύλους αναφοράς.
                        
                     
            
               2.   Οι διαδικασίες που αναφέρονται στην παράγραφο 1 στοιχείο α) καλύπτουν όλα τα ακόλουθα, κατά περίπτωση:
               
                           α)
                        
                        
                           τη σύνθεση, τους ρόλους και τις αρμοδιότητες του διοικητικού οργάνου και τυχόν σχετικών επιτροπών·
                        
                     
                           β)
                        
                        
                           τη διάρθρωση του διοικητικού οργάνου·
                        
                     
                           γ)
                        
                        
                           τον διορισμό του διοικητικού οργάνου.
                        
                     
            
               3.   Στο οργανόγραμμα που αναφέρεται στην παράγραφο 1 στοιχείο β) προσδιορίζονται τυχόν καθήκοντα που ανατίθενται εξωτερικά εντός και εκτός του ομίλου του διαχειριστή, καθώς και τυχόν κοινό προσωπικό εντός του ομίλου του διαχειριστή. Κατά την ανάθεση καθηκόντων και αρμοδιοτήτων, οι ρυθμίσεις διακυβέρνησης των διαχειριστών διασφαλίζουν ότι, σε περίπτωση που κάποια πρόσωπα ασκούν πολλαπλά καθήκοντα ή συμμετέχουν σε διάφορες επιτροπές, είναι σε θέση να αφιερώνουν αρκετό χρόνο στα καθήκοντα και στις αρμοδιότητες που τους έχουν ανατεθεί και το γεγονός αυτό δεν τους εμποδίζει να εκπληρώνουν τα καθήκοντά τους με ορθό, έντιμο και επαγγελματικό τρόπο.
               Για τους σκοπούς του πρώτου εδαφίου, οι διαχειριστές λαμβάνουν υπόψη τον αριθμό των συνεδριάσεων στις οποίες πρέπει να παρευρίσκεται το εκάστοτε πρόσωπο, τον χαρακτήρα της συγκεκριμένης θέσης και τις συναφείς αρμοδιότητες και αν το οικείο πρόσωπο εκτελεί οποιοδήποτε άλλο καθήκον ή δραστηριότητα.
            
            
               4.   Στις ρυθμίσεις διακυβέρνησης των διαχειριστών δεικτών αναφοράς προβλέπεται σαφές πλαίσιο αποδοχών για όλα τα πρόσωπα που εμπλέκονται άμεσα στην παροχή του δείκτη αναφοράς, λαμβανομένων υπόψη των καθηκόντων και των αρμοδιοτήτων που τους έχουν ανατεθεί.
            
            
               5.   Οι διαχειριστές δεικτών αναφοράς μπορούν να επιλέξουν να μην εφαρμόσουν την παράγραφο 2 στοιχείο γ) και την παράγραφο 4 σε σχέση με τους μη σημαντικούς δείκτες αναφοράς τους.
            
            
               6.   Οι διαχειριστές δεικτών αναφοράς μπορούν να επιλέξουν να μην εφαρμόσουν την παράγραφο 2 στοιχείο γ) και την παράγραφο 4 όταν αυτή η εξαίρεση είναι ενδεδειγμένη και αναλογική, λαμβάνοντας υπόψη τα ακόλουθα:
               
                           α)
                        
                        
                           τον χαρακτήρα, την κλίμακα και την πολυπλοκότητα των δραστηριοτήτων του διαχειριστή·
                        
                     
                           β)
                        
                        
                           την πιθανότητα να προκύψει σύγκρουση συμφερόντων μεταξύ της παροχής του δείκτη αναφοράς και οποιωνδήποτε άλλων δραστηριοτήτων του διαχειριστή·
                        
                     
                           γ)
                        
                        
                           τον βαθμό διακριτικής ευχέρειας που ασκείται στο πλαίσιο της διαδικασίας παροχής του δείκτη αναφοράς.
                        
                     
         
         
            Άρθρο 2
            Λογοδοσία
            
               1.   Οι ρυθμίσεις διακυβέρνησης των διαχειριστών δεικτών αναφοράς, στο πλαίσιο της οργανωτικής διάρθρωσής τους, προσδιορίζουν με σαφή και άρτια τεκμηριωμένο τρόπο τη λογοδοσία των ακόλουθων προσώπων:
               
                           α)
                        
                        
                           των προσώπων που είναι υπεύθυνα για τη λήψη αποφάσεων που θα μπορούσαν να έχουν σημαντικό αντίκτυπο στην παροχή του δείκτη αναφοράς, κυρίως όταν η λήψη αυτών των αποφάσεων ανατίθεται σε τρίτους·
                        
                     
                           β)
                        
                        
                           των προσώπων που είναι υπεύθυνα για τη δημοσίευση ή την κοινοποίηση υφιστάμενων ή δυνητικών συγκρούσεων συμφερόντων σύμφωνα με το άρθρο 4 παράγραφος 5 του κανονισμού (ΕΕ) 2016/1011·
                        
                     
                           γ)
                        
                        
                           των προσώπων που είναι υπεύθυνα για τη θέσπιση ειδικών διαδικασιών εσωτερικού ελέγχου για τη διασφάλιση της ακεραιότητας και της αξιοπιστίας του υπαλλήλου ή του προσώπου που προσδιορίζει τον δείκτη αναφοράς, όπως αναφέρεται στο άρθρο 4 παράγραφος 8 του κανονισμού (ΕΕ) 2016/1011·
                        
                     
                           δ)
                        
                        
                           των προσώπων που είναι υπεύθυνα για την εσωτερική αναφορά κάθε περίστασης που ενδέχεται να οδηγήσει σε συγκρούσεις συμφερόντων.
                        
                     
            
               2.   Οι διαχειριστές δεικτών αναφοράς μπορούν να επιλέξουν να μην εφαρμόσουν την παράγραφο 1 στοιχείο δ) σε σχέση με τους μη σημαντικούς δείκτες αναφοράς τους.
            
         
         
            Άρθρο 3
            Απαιτήσεις διαφάνειας
            
               1.   Οι ρυθμίσεις διακυβέρνησης των διαχειριστών δεικτών αναφοράς διασφαλίζουν ότι το σύνολο των διευθυντικών στελεχών ή των υπαλλήλων τους και κάθε άλλο φυσικό πρόσωπο του οποίου οι υπηρεσίες τίθενται στη διάθεσή τους ή υπό τον έλεγχό τους και που εμπλέκονται άμεσα στην παροχή ενός δείκτη αναφοράς, γνωρίζουν τις αρμοδιότητές τους καθώς και τις διαδικασίες που πρέπει να τηρούνται για την ορθή εκπλήρωση των εν λόγω αρμοδιοτήτων.
            
            
               2.   Όταν ο διαχειριστής ενός δείκτη αναφοράς αποτελεί μέρος ομίλου, στις ρυθμίσεις διακυβέρνησης του εν λόγω διαχειριστή αναφέρονται αναλυτικά τα καθήκοντα που σχετίζονται με τυχόν οικείες υπηρεσίες και δραστηριότητες για την παροχή του δείκτη αναφοράς τα οποία έχουν ανατεθεί εξωτερικά, μεταξύ άλλων και σε οντότητες του ομίλου, σύμφωνα με το άρθρο 10 του κανονισμού (ΕΕ) 2016/1011.
            
         
         
            Άρθρο 4
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
         
            (3)  Κανονισμός (EE) 2019/2175 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2019, για την τροποποίηση του κανονισμού (ΕΕ) αριθ. 1093/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), του κανονισμού (ΕΕ) αριθ. 1094/2010 για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), του κανονισμού (ΕΕ) αριθ. 600/2014 για τις αγορές χρηματοπιστωτικών μέσων, του κανονισμού (ΕΕ) 2016/1011 σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και του κανονισμού (ΕΕ) 2015/847 περί στοιχείων που συνοδεύουν τις μεταφορές χρηματικών ποσών (ΕΕ L 334 της 27.12.2019, σ. 1).